**Călătorie stranie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Sunt drumuri ce ne caută demult

şi-ajung la noi când noi suntem plecaţi

în căutarea lor pe alte drumuri” Octavian Paler

- Pe care drumuri ţi-ai purtat speranţa

Şi ce tăceri ai explorat în anii

Prin care-ai traversat cu eleganţa

Învingătorului? Iubite, ce strădanii

Te-au motivat să îmi urmezi chemarea,

S-asculţi ecoul calm al vocii mele?

Cum ai învins întreagă depărtarea

Când noi eram destine paralele?

Dar ştiu, nu pentru cei ce-au obosit

Se-aşterne înainte cale-ntinsă,

De mâna ta pe-o lamă de cuţit

De efemer nu voi mai fi învinsă.

- Am navigat pe mări necunoscute,

Prin univers mulţi ani-lumină-am fost,

Te-am căutat prin veacuri revolute,

Mai multe vieţi, iubito, fără rost,

Până destinul ne-a unit cărarea,

Iar vocea ta, din palma unui vis,

Mi-a arătat cum trece înserarea

Spre răsărit... Azi totul e permis!

Călătoria stranie a vieţii,

Destinul nostru sferic, fără seamăn,

A fost prezis în stele când asceţii

Au scris cu foc: eşti sufletul meu geamăn!

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015